Ebda oġġezzjoni għal att delegat: l-istandards tekniċi regolatorji fir-rigward tad-data li fiha jidħol fis-seħħ l-obbligu tal-ikklerjar għal ċerti tipi ta' kuntratti Deċiżjoni tal-Parlament Ewropew li ma ssir ebda oġġezzjoni għar-Regolament delegat tal-Kummissjoni tal-21 ta' Diċembru 2020 li jemenda l-istandards tekniċi regolatorji stabbiliti fir-Regolamenti Delegati (UE) 2015/2205, (UE) 2016/592 u (UE) 2016/1178 fir-rigward tad-data li fiha jidħol fis-seħħ l-obbligu tal-ikklerjar għal ċerti tipi ta' kuntratti (C(2020)9148 – 2020/2943(DEA)) Il-Parlament Ewropew, – wara li kkunsidra r-Regolament delegat tal-Kummissjoni (C(2020)9148), – wara li kkunsidra l-ittra tal-Kummissjoni tal-21 ta' Diċembru 2020, li permezz tagħha talbet lill-Parlament jiddikjara li mhux se joġġezzjona għar-Regolament delegat, – wara li kkunsidra l-ittra tal-Kumitat għall-Affarijiet Ekonomiċi u Monetarji lill-President tal-Konferenza tal-Presidenti tal-Kumitati, bid-data tas-26 ta' Jannar 2021, – wara li kkunsidra l-Artikolu 290 tat-Trattat dwar il-Funzjonament tal-Unjoni Ewropea, – wara li kkunsidra r-Regolament (UE) Nru 648/2012 tal-Parlament Ewropew u tal-Kunsill tal-4 ta' Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (EMIR), u b'mod partikolari l-Artikolu 5(2) tiegħu, – wara li kkunsidra l-Artikolu 111(6) tar-Regoli ta' Proċedura tiegħu, – wara li kkunsidra r-rakkomandazzjoni għal deċiżjoni tal-Kumitat għall-Affarijiet Ekonomiċi u Monetarji, – wara li kkunsidra l-fatt li ma saret ebda oġġezzjoni fil-perjodu previst fit-tielet u r-raba' inċiżi tal-Artikolu 111(6) tar-Regoli ta' Proċedura tiegħu, li skada fid-9 ta' Frar 2021, A. billi l-EMIR jistabbilixxi obbligi tal-ikklerjar; billi r-Regolamenti Delegati tal-Kummissjoni (UE) 2015/2205, (UE) 2016/592 u (UE) 2016/1178 jispeċifikaw, fost l-oħrajn, id-dati effettivi tal-obbligu ta' kklerjar għal kuntratti li jappartjenu għall-klassijiet tad-derivattivi OTC stabbiliti fl-Annessi ta' dawk ir-Regolamenti. B. billi l-emendi li jinsabu fir-regolament delegat fihom eżenzjoni kruċjali għall-kontropartijiet stabbiliti fl-Unjoni li jagħżlu li jinnovaw il-kuntratti tagħhom minn kontropartijiet fir-Renju Unit għal kontropartijiet stabbiliti u awtorizzati fi Stat Membru, billi jevitaw sitwazzjoni fejn il-kuntratti l-ġodda li jirriżultaw minn dawk in-novazzjonijiet jistgħu jkunu soġġetti għal obbligu tal-ikklerjar jew għal rekwiżiti għall-iskambju ta' kollateral li ma kinux applikabbli fiż-żmien meta ġew konklużi l-kuntratti oriġinali; billi dan l-għan jinkiseb billi l-eżenzjonijiet attwali previsti fir-Regolamenti Delegati (UE) 2015/2205, (UE) 2016/592 u (UE) 2016/1178 jiġu estiżi għal perjodu ta' żmien fiss ta' 12-il xahar mid-dħul fis-seħħ tar-regolament delegat; billi l-emendi tar-Regolamenti Delegati (UE) 2015/2205, (UE) 2016/592 u (UE) 2016/1178 huma aġġustamenti limitati tal-qafas regolatorju eżistenti; C. billi r-regolament delegat għandu jidħol fis-seħħ b'urġenza biex jiżgura t-tħejjija tal-Unjoni u jsaħħaħ l-interessi tal-kontropartijiet stabbiliti fl-Unjoni peress li d-dritt tal-Unjoni waqaf japplika fir-Renju Unit sa mill-iskadenza tal-perjodu tranżitorju fil-31 ta' Diċembru 2020; Jiddikjara li ma joġġezzjonax għar-Regolament delegat; Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni.
Extracted from TA-9-2021-0037_MT.docx